KUMITAT PERMANENTI DWAR L-AFFARIJIET EKONOMIĊI

(Rapport Uffiċjali u Rivedut)

Laqgħa Nru. 8

It-Tnejn, 2 ta' Ġunju 2014

Stampat fl-Uffiċċju tal-Iskrivan

Prezz €2.50

Laqgħa Nru. 8

It-Tnejn, 2 ta' Ġunju 2014

Il-Kumitat iltaqa' fil-Palazz, il-Belt Valletta, fis-6:40 p.m

TONIO FENECH: Fil-minuti hawn imniżżel li fil-bidu ta' din il-laqgħa se niddiskutu x'suġġetti aħna l-membri nixtiequ li jiġu diskussi fil-laqgħat tal-Kumitat li ġejjin.

Għandek l-intenzjoni li tagħmilha llum?

Jew qed tipproponi li nagħmluha fil-laqgħa li jmiss?

Kif tixtieq inti, billi għal-lum jidher li għandna preżentazzjoni twila.

THE CHAIRMAN: Nissuġġerixxi li l-ewwel naraw kemm se jittieħed ħin għall-preżentazzjoni.

Imbagħad, jekk ikun għad fadal ħin, niddiskutu xi suġġetti li tridu li jkollna fuq l-aġenda għall-ġejjieni.

Il-Minuti tal-Laqgħa Nru. 7, li saret fit-12 ta' Mejju 2014, ġew ikkonfermati.

THE CHAIRMAN: Irċevejna korrispondenza mill-Gvernatur tal-Bank Ċentrali, li kollha suppost għandkom kopja tagħha.

Waqt il-preżentazzjoni li kien tana l-Gvernatur fl-aħħar laqgħa, kont staqsejtu jekk il-Bank Ċentrali kienx għamel xi studju dwar l-impatt li l-miżura tat-traħħis tal-kontijiet tad-dawl u tal-ilma seta' kellha fuq l-ekonomija ta' Malta.

Dakinhar kien infurmani li kien saret analiżi, imma mhux studju separat.

Kont tlabtu sabiex jippreżenta din l-analiżi lill-Kumitat, biex jekk il-kumitat iħoss li jrid jiddiskutu dan is-suġġett ftit iktar fid-dettall, ikollna rapport tal-Bank Ċentrali.

Għalhekk, bil-permess tal-Kumitat, qed inpoġġi fuq il-Mejda tal-Kumitat:

Ngħaddu għall-ewwel punt fuq l-aġenda:

L-OPERAT TAL-MEKKANIŻMU U TAL-FAĊILITÀ GĦALL-ISTABBILTÀ FINANZJARJA EWROPEA SKONT L-ATT DWAR IL-PARTEĊIPAZZJONI U L-GĦOTI TA' APPOĠĠ GĦALL-ISTABBILTÀ FINANZJARJA, SKONT IL-MEKKANIŻMU TA' STABBILTÀ EWROPEA (KAP 523).

THE CHAIRMAN: Nistieden lis-Sur Alfred Camilleri, Segretarju Permanenti fil-Ministeru għall-Finanzi, sabiex jagħtina preżentazzjoni dwar l-"Operat tal-Mekkaniżmu u tal-Faċilità għall-Istabbiltà Finanzjarja Ewropea skont l-Att dwar il-Parteċipazzjoni u l-Għoti ta' Appoġġ għall-Istabbiltà Finanzjarja, skont il-Mekkaniżmu ta' Stabbiltà Ewropea."

IS-SUR ALFRED CAMILLERI (Segretarju Permanenti fil-Ministeru għall-Finanzi): Grazzi, Sur Chairman.

F'din il-preżentazzjoni se nagħti overview ġenerali dwar iż-żewġ mekkaniżmi ta' stabbiltà, għax tajjeb li ngħid li fuq livell Ewropew hemm il-mekkaniżmu transitorju u l-mekkaniżmu permanenti, u li t-tnejn li huma kienu ġew approvati b'Att fil-Parlament Malti.

Din hi l-ewwel okkażjoni li qed nagħti preżentazzjoni fuq dan is-suġġett, u mhux biss se nagħti rendikont b'mod estensiv ta' x'sar minn dawn iż-żewġ mekkaniżmi, imma se nidħol ukoll fil-każ ta' Malta bħala shareholder, l-istruttura u l-programmi li l-mekkaniżmi servew, il-bailouts, u x'għajnuniet ingħataw.

Wara, se niddiskutu l-impatt li dawn il-mekkaniżmi kellhom u għandhom fuqna bħala pajjiż, u kif jaħdmu differenti minn xulxin.

Irridu napprezzaw li dawn iż-żewġ mekkaniżmi saru f'kuntest ta' kriżi finanzjarja u ekonomika, u l-iskop kien li ddaħħal iktar stabbiltà fil-qasam ekonomiku u finanzjarju Ewropew, speċjalment fil-pajjiżi taż-Żona Ewro.

Il-mekkaniżmu transitorju huwa l-European Financial Stability Facility (EFSF), filwaqt li l-mekkaniżmu permanenti huwa l-European Stability Mechanism (ESM).

Ma' dawn it-tnejn kien hemm mekkaniżmu ieħor, il-European Financial Stability Mechanism (EFSM), li hawnhekk m'aħniex se nitkellmu fuqu għaliex kien mekkaniżmu li kellu lending capacity ta' madwar €60 biljun, u li kien qed jiġi ffinanzjat minn fondi Ewropej, u b'hekk ma kienx jinċidi fuq il-finanzi pubbliċi Maltin.

Bħala mekkaniżmi, it-tnejn huma mħaddmin b'kollaborazzjoni sħiħa fuq il-mudell tal-International Monetary Fund (IMF).

Dawn il-mekkaniżmi jiffaċilitaw is-self lill-pajjiżi, ix-xiri ta' stocks jew bonds direttament maħruġa mill-gvernijiet, ix-xiri ta' bonds ta' strumenti finanzjarji mis-suq miftuħ – dak li ngħidulu secondary market – programmi ta' prekawzjoni – meta pajjiż ikollu diffikultà jew inkella bħala prevenzjoni – kif ukoll ir-rikapitalizzazzjoni tas-settur bankarju u ta' istituzzjonijiet finanzjarji.

Għad hemm dibattitu sħiħ, speċjalment fl-ESM, jekk għandux jidħol biex jirrikapitalizza u jinvesti fil-banek b'mod dirett.

Irridu napprezzaw li, meta din il-faċilità tħaddmet – bħal fil-każ ta' Spanja fejn daħlu l-banek – l-arranġament kien li l-mekkaniżmu jislef lill-gvern, u l-gvern isostni l-qasam bankarju.

Imma s'issa dawn iż-żewġ mekkaniżmi dejjem ħadmu tramite l-gvern.

L-interface huwa dejjem mal-gvern tal-pajjiż rispettiv.

Huwa importanti li wieħed japprezzaha u jifhimha.

L-EFSF twaqqaf fis-7 ta' Ġunju 2010.

Irridu napprezzaw li l-kriżi finanzjarja bdiet fl-2008, imma l-ewwel movimenti bdew fl-2007, għalkemm l- veru karga tal-kriżi kienet fl-2009 u fl-2010, għax l-ewwel kien hemm l-intervent fil-Greċja, fejn kien hemm il-bilateral loans, imbagħad inħolqot l-EFSF għax kien hemm pajjiżi oħra bi problemi.

Fit-28 ta' Novembru 2010, kien hemm l-ewwel programm ta' €85 biljun li kien ta assistenza lill-Irlanda, u fis-17 ta' Mejju 2011, ingħata programm ta' għajnuna ta' €78 biljun lill-Portugall.

Fl-20 ta' Ġunju, il-kapaċità effettiva li l-EFSF jislef żdiedet u, minħabba n-natura tal-kriżi u minħabba li dak iż-żmien il-kriżi kienet għadha qiegħda żżid, tlaqna b'lending capacity ta' €240 biljun.

Illum, is-sitwazzjoni fis-swieq hija totalment differenti u kalma meta pparagunata mat-tensjoni kbira li kien hemm dak iż-żmien.

Is-sens ta' kriżi kienet sostanzjali, u kienet qiegħda tinċidi ħafna fuq il-Ministeri tal-Finanzi u l-Banek Ċentrali.

Biex tapprezzaw iktar is-sens ta' urġenza li kien hemm fit-twaqqif tal-EFSF, kien hemm numru ta' laqgħat b'mod regolari u li ħafna minnhom ġieli ssejħu għall-għarrieda fost uffiċjali tal-Ministeri tal-Finanzi, uffiċjali oħrajn, u fost il-Ministri tal-Finanzi, kif ukoll fuq livell ta' kap ta' stat.

Fis-26 ta' Ottubru 2011, il-Greċja ngħatat it-tieni programm ta' għajnuna ta' self bilaterali li kien għadda b'Att fil-Parlament, fejn kull pajjiż kellu jislef lill-Greċja.

Dan kien proċess cumbersome u ried jinstab mekkaniżmu li jkun iktar ħafif u flessibbli u li jilqa' għal kull emerġenza li setgħet tinqala'.

Biex tiġi indirizzata problema, ma jistgħux jittieħdu numru ta' ġimgħat jew xhur, għaliex is-swieq u l-kriżijiet ma jistennewx, u f'ħakka t'għajn problema tista' tiggrava bis-serjetà.

Fit-2 ta' Frar 2012, kien hemm l-inizjalar tat-Trattat tal-Mekkaniżmu ta' Stabbiltà, li huwa l-mekkaniżmu permanenti li għandna llum, u li se jibqa' long-term.

Fl-14 ta' Marzu 2012, kellna t-tieni programm ta' għajnuna lill-Greċja u, fl-20 ta' Lulju 2012, ingħata l-programm ta' assistenza lil Spanja għas-settur bankarju.

L-ESM ġiet inawgurata fit-8 ta' Ottubru tal-istess sena u, bħala għajnuna lill-banek, Spanja ġiet mogħtija €100 biljun.

Fl-2013, l-ESM ħarġet fis-swieq, peress li l-ESM taħdem fuq sistema ta' kapital, imma l-fondi tagħha tiġborhom mis-suq.

Wara, kellna l-programm ta' għajnuna lil Ċipru ta' €9 biljuni.

Fl-2014, il-Latvja ssieħbet fiż-Żona Ewro.

Issa, kull pajjiż li jissieħeb fiż-Żona Ewro m'għandux għażla, u hu marbut li jissieħeb fl-ESM u jikkontribwixxi għall-kapital.

Iktar riċenti, l-Irlanda ħarġet mill-programm with a clean sheet, fis-sens li lanqas precautional programme ma kellhom, u fit-18 ta' Mejju 2014 il-Portugall iddeċieda li joħroġ mill-programm bl-istess mod.

TONIO FENECH: Meta l-Portugall ħarġet mill-programm, waqfet tissellef mill-EFSF u bdiet tħallas lura?

IS-SUR ALFRED CAMILLERI: Le, għadhom ma bdewx iħallsu lura, għax m'għandhomx precautionary programme u qed jissellfu mis-suq.

F'din l-islide qed taraw id-distinzjonijiet ewlenin li hemm bejn l-EFSF u l-ESM, u se nirriflettu ftit dwar id-differenza kardinali bejn dawn iż-żewġ istituzzjonijiet.

Bħala pajjiż, għandna interess fit-tnejn; imma, istituzzjoni minnhom laqtitna sostanzjalment differenti mill-oħra.

L-EFSF hija kumpanija privata taħt il-Liġi tal-Lussemburgu, u mwaqqfa bi trattat bejn il-pajjiżi membri taż-Żona Ewro.

Kien mekkaniżmu temporanju u nħoloq ta' malajr meta l-kriżi kienet l-iktar serja, biex ikun hemm strument jew għodda li tista' taħdem biha.

L-EFSF qiegħed fi transizzjoni, u xi darba għad irid jispiċċa.

Huwa sostnut mill-garanziji tal-gvernijiet u, fil-każ tagħna, pprovdejna madwar €700 miljun garanziji lil dan il-mekkaniżmu.

L-ESM huwa mekkaniżmu permanenti, u hemm struttura iktar soda ta' subscribed capital, paid-in capital, u callable capital.

Fil-każ tal-EFSF, minn €440 biljun sellef €192 biljun.

Ma sellifhomx kollha, filwaqt li fil-każ tal-ESM, il-kapaċità li jsellef u programmi ta' għajnuna kienu ta' €500 biljun.

Id-differenza sostanzjali għalina bħala pajjiż hija waħda … (Interruzzjonijiet)

X'inhu l-vantaġġ ta' istituzzjoni minn oħra?

Iż-żewġ istituzzjonijiet għamlu xogħol tajjeb.

Bit-tajjeb u l-ħażin kollu li kellu, fil-mument li l-iktar li kien hemm bżonn, il-mekkaniżmu transitorju laqa' għall-kriżi u kien jaħdem.

Min-naħa l-oħra, in-negattiv kien li, għal kull €1 self li ta, din tqassmet fost il-pajjiżi, għax ingħatat abbażi tal-garanziji lill-pajjiżi membri tal-mekkaniżmu, li affetwa d-dejn tal-pajjiżi.

Il-loans li tat l-EFSF ġew re-routed għad-dejn ta' kull pajjiż, u aħna, bħala pajjiż, għandna ammont ta' dejn li b'mod regolari qed jiżdied mad-dejn tagħna, minħabba li dan il-mekkaniżmu jaħdem abbażi tal-garanziji li aħna bħala pajjiż tajna lill-mekkaniżmu.

L-ESM m'għandhiex din il-problema għax hi bbażata fuq shareholding, u allura m'hemmx il-problema li meta pajjiż jidħol fi programm jew inkella jitfassal programm, jagħti l-għajnuna lill-pajjiżi li jkollhom bżonn.

U hemmhekk, la jinċidi fuq id-deficit u lanqas fuq id-dejn tal-pajjiż.

Fil-każ tal-EFSF, jinċidi biss fuq il-volum tad-dejn.

Dawn iż-żewġ istituzzjonijiet għandhom rating għoli ħafna u, kull meta ħarġu fis-suq, dejjem irnexxilhom jiġbru, mhux biss għal dak li talbu, imma ħafna iktar ukoll!

Li hemm vantaġġ hu li dawn iż-żewġ istituzzjonijiet, bil-gvernijiet taż-Żona Ewro warajhom, qed jissellfu b'rati li huma kompetittivi u kważi baxxi, u m'hemmx wisq riskji, għax huma robusti u ħarġu strumenti li huma attraenti ħafna għall-investituri.

Meta dawn l-istituzzjonijiet ħarġu biex jissellfu mis-suq, qatt ma sabu problema, u din għenet biex tiġi mmansata l-kriżi li konna għaddejjin minnha, u l-fatt li huma strumenti effettivi li meta tiġi bżonnhom issibhom tat sens ta' iktar sigurtà kemm lis-suq kif ukoll lill-pajjiżi membri, għax issa hemm fuq xiex taqa', u hemm xi jsostnik.

Bħala struttura, l-ESM tieħu ħsieb l-affarijiet kollha tal-EFSF.

Dan għaliex l-EFSF huwa strument transitorju, u m'hemmx management structure.

L-istruttura organizzattiva tal-ESM issostni u tħaddem dawk l-affarijiet kollha li hemm bżonn fejn jidħol l-EFSF.

Il-Bord tal-Gvernaturi huwa bħala organu ta' deċiżjonijiet kemm għall-EFSF kif ukoll għall-ESM, u huwa dejjem magħmul mill-Ministri tal-Finanzi.

Il-laqgħa tal-ministri taż-Żona Ewro tkun tikkoinċidi mal-laqgħa tal-Eurogroup, għax huma l-istess nies.

Imbagħad, hemm il-Bord tad-Diretturi, li huma l-kapijiet tal-ministeri tal-finanzi.

Fil-każ ta' Malta, il-Ministru huwa l-Gvernatur u jiena d-Direttur, għaliex l-uffiċjali li huma diretturi huma l-istess nies li qegħdin fil-Kumitat tal-Finanzi u l-Ekonomija.

Hemm koinċidenza mħaddma b'dak il-mod, kif ukoll, li d-direttur huwa l-alternate tal-ministru, u jista' jaħdem minflok il-ministru, u kull pajjiż għandu uffiċjali li huma maħtura f'din il-pożizzjoni.

Fil-kapaċita tiegħi bħala Direttur, kont membru tal-Compensation Committee, fejn għamilt madwar sentejn, u reċentement inħtart bħala ċ-Chairperson tal-istess kumitat.

(Interruzzjonijiet) Iktar tard dan ix-xahar, se jkun hemm l-Annual General Meeting, biex jiġu approvati l-Annual Reports u l-Audited Accounts, li mbagħad jiġu sottomessi quddiem il-Parlament.

L-ESM għandha ċertu immunitajiet u, billi hi istituzzjoni internazzjonali, il-ħaddiema jgawdu minn ċertu privileġġi u immunitajiet.

Il-Ministeru għall-Affarijiet Barranin dalwaqt irid jippubblika Avviż Legali biex jestendi dawn il-privileġġi w immunitajiet għat-territorju Malti.

Kif aċċennajt qabel, hemm dibattitu sħiħ, u għad m'hemmx qbil dwar ir-rikapitalizzazzjoni tal-banek.

Minkejja li sar xi progress, ir-rikapitalizzazzjoni diretta dejjem saret tramite l-gvern.

Dan għaliex kemm l-EFSF, kif ukoll l-ESM, qatt ma taw u ma jagħtux programmi mingħajr ma jkun hemm conditionality.

Ħafna minn dawn il-kundizzjonijiet huma riformi strutturali f'kull qasam tal-ħajja, kemm f'dak li huwa ekonomiku, kif ukoll dak li huwa soċjali.

Hawnhekk, qegħdin nitkellmu dwar kull fejn ikun hemm din it-tip ta' għajnuna.

Din it-tip ta' għajnuna ma tiġix mingħajr ma jkollha ċertu irbit.

U dan l-irbit huma dawn il-kundizzjonijiet.

Bħala proċedura, il-pajjiż li jkollu bżonn l-għajnuna tal-ESM irid jagħmel applikazzjoni lill-gvernaturi.

Għalhekk hemm din il-koinċidenza u l-overlap bejn il-Ministru għall-Finanzi – speċjalment taż-Żona Ewro – u l-Bord tal-Gvernaturi, sabiex il-Ministri għall-Finanzi ma jkunux sajmin minn dak li jkun qed jiġri f'pajjiż li eventwalment jitlob l-għajnuna.

Normalment, qabel pajjiż jitlob għall-għajnuna, ikun diġà suġġett ta' diskussjoni diversi drabi, u żgur li l-ebda Ministru mhu se jmur f'laqgħa u jiskopri li pajjiż "X" għandu bżonn l-għajnuna!

Għalhekk hemm dan l-arranġament ta' overlap.

Wara li tiġi sottomessa l-applikazzjoni lill-gvernaturi, il-Kummissjoni, flimkien mal-ECB, tassessja l-qagħda finanzjarja, ekonomika u d-dejn tal-pajjiż applikant.

Abbażi ta' hekk, il-Bord tal-Gvernaturi imbagħad jiddeċiedi jekk għandhiex tingħata għajnuna jew le.

Il-mument li jkun hemm deċiżjoni pożittiva, jiskatta l-mekkaniżmu fejn it-trojka – il-Kummissjoni, l-ECB u l-IMF – jitkellmu mal-pajjiż applikant u jinnegozjaw il-programm ta' għajnuna.

In-negozjati ġieli kienu iebsin ħafna, u ġieli kienu inqas iebsin, għax ħafna drabi jiddependi mit-tip ta' kondizzjonijiet li jkunu qegħdin jintalbu għal dik it-tip ta' għajnuna.

Jitfassal il-programm, ikun hemm Memorandum of Understanding li jiġi approvat mill-Bord tal-Gvernaturi; imbagħad, wara li jiġi ffirmat, il-programm jibda jitwettaq.

B'mod regolari u f'kull laqgħa tal-Eurogroup, lill-Ministri jingħatalhom rendikont dwar it-twettiq tal-programm ta' għajnuna li jkunu approvaw, peress li ħafna drabi jkun hemm bżonn ta' deċiżjonijiet addizzjonali jew varjazzjonijiet f'dak li jkun sar.

Il-liġi torbotna li għall-inqas darba fis-sena rridu niġu hawnhekk u nagħtu rendikont ta' dak li jkun sar u, bħala istituzzjoni, marbutin li meta jkunu approvati l-Annual Report u l-Audit Accounts, jiġu ppreżentati lill-Parlament.

Aħna obbligati wkoll li nagħtu dan ir-rapport lill-Awditur Ġenerali, għaliex għandna interess mill-qrib fiż-żewġ mekkaniżmi, għax f'wieħed għandna shareholding u d-deċiżjonijiet li jittieħdu hemmhekk, u allura għandna parti mir-responsabilità tagħhom, u fl-ieħor, kif spjegajt, hemm l-istruttura ta' garanziji li tkun qed tissarraf kull meta tingħata loan.

Bħala struttura ta' backup taż-żewġ istituzzjonijiet, fl-EFSF hemm struttura ta' garanziji, li ngħidulha credit enhancement.

F'numru ta' pajjiżi fiż-Żona Ewro hemm il-problema ta' credit rating differenti, jiġifieri min hu triple A rated u min hu rated inqas minn daqshekk.

Il-garanzija mhux ta' kulħadd tiswa l-istess, u hija meqjusa ta' li hi.

Biex induru mal-problema tal-credit rating, fil-każ tal-EFSF, għal kull ewro rridu nipprovdu €1.65 bħala garanzija.

Ix-shareholding jinħadem bil-key tal-ECB, peress li bħala istituzzjoni kienet twaqqfet f'sitwazzjoni ta' kriżi u d-deċiżjonijiet riedu jittieħdu b'ċerta għaġġla, għax hekk kien hemm bżonn, u f'dak il-kontest l-iktar ħaġa konvenjenti u prattika li setgħet issir, u l-unika riga effettiva li kien hemm, kien ix-shareholding fl-ECB tal-pajjiżi membri.

Fil-każ tal-ESM, din saret f'kondizzjonijiet iktar kalmi u iktar maħsuba, fejn il-pressjonijiet li kien hemm ġew indirizzati u l-għajnuniet li kellhom bżonn il-pajjiżi kienu ngħataw, u hekk il-kriżi bdiet tiġi mmaniġġjata aħjar.

L-ESM għandha kapital ta' kważi €702 biljun, li minnhom 'il fuq minn €80 biljun huwa mħallas, u l-kumplament jista' jintalab skont il-bżonn.

EDWARD SCICLUNA: Fid-diskussjoni li kien hemm fuq id-differenza bejn id-deficit u d-dejn u l-istock-flow adjustment, kien hemm €60 miljun jew ftit fuqhom li x-shadow minister staqsieni kif qatt ma rrapportajnihom.

Din kienet prevista li titħallas, bħalma se jkollha titħallas – jekk m'iniex sejjer żball – fl-2015.

F'din l-islide qed naraw il-progress tal-ħlas mill-pajjiżi bħala paid-in capital u, f'Ottubru 2013, qed naraw li kienu tħallsu €65 biljun, u din niżlet fl-istock-flow u għolliet id-dejn over and above mil-livell tad-deficit.

Din kienet waħda li kkontribwiet għall-fatt li d-dejn żdied b'ammont iżjed mid-deficit.

IS-SUR ALFRED CAMILLERI: Bħala debt re-routing, is-sena li għaddiet kien hemm €36.5 miljuni, jiġifieri garanziji li ssarrfu min-naħa tal-EFSF u li għaddew fuq id-dejn tagħna.

Imbagħad, kellna €23 miljun … (Interruzzjonijiet) Hemm is-self lill-Portugall, lill-Irlanda u lill-Greċja li għadhom għaddejjin.

TONIO FENECH: Għax ma jkunx tħallas l-ammont kollu tagħhom …

IS-SUR ALFRED CAMILLERI: Darba fix-xahar, nirċievu rendikont tal-garanziji li jkunu ssarrfu min-naħa tal-EFSF, u s-sehem tagħna jingħadd mad-dejn tagħna.

Is-sena li għaddiet, kien hemm €36.5 miljun – li huwa bħal debt re-routing – imbagħad kellna nagħtu l-kontribuzzjoni tal-kapital tagħna lill-ESM.

Fil-każ tal-ESM, kien hemm żewġ instalments tal-paid-in capital li ġew aċċellerati skont il-ftehim.

THE CHAIRMAN: Hawnhekk qed tirreferi li d-differenza li l-Ministru tkellem fuqha hija minħabba li din ma tniżżlitx fid-deficit, filwaqt li tniżżlet fid-dejn?

IS-SUR ALFRED CAMILLERI: Tidħol fid-dejn.

TONIO FENECH: Is-€36 miljun, qed tgħid.

IS-SUR ALFRED CAMILLERI: L-EFSF ma tolqotx id-deficit imma tolqot id-dejn, u li jiġri hu li jkun hemm ammonti ta' garanziji li jissarrfu u li jolqtu d-dejn u ma jolqtux id-deficit.

Allura, jista' jkun hemm deficit inqas u dejn iktar.

F'dan il-każ, kellna €36 miljun EFSF debt re-routing u €23 miljun paid-in capital lill-ESM.

THE CHAIRMAN: Jiġifieri, it-total ta' €60 miljun ma jkunx inkluż fid-deficit?

TONIO FENECH: Jiġifieri, fl-ESM il-kapital jidħol fid-dejn?

IS-SUR ALFRED CAMILLERI: Iva, għax aħna qegħdin insellfuhom.

TONIO FENECH: Il-parti tas-self.

IS-SUR ALFRED CAMILLERI: Aħna m'għandniex xi stock ta' flus x'imkien, xi kexxun mimli bil-flus u noħorġu minnu l-miljuni; la qegħdin naħdmu bid-deficit, il-kapital li qegħdin inħallsu lill-ESM irridu nissellfu għalih, u ladarba nissellfu, jiżdied d-dejn.

Imma hekk jinħadem ix-shareholding fl-ESM.

TONIO FENECH: Ma nafx kif kienet deċiża finalment, imma sakemm jien kont għadni Ministru, kemm-il darba tlabna għal kjarifika ta' x'kien se jiġri u jekk tidħolx fid-dejn.

L-argument hu li dawn qed jiġu investiti fl-istrument.

Suppost in-net impact fid-dejn huwa zero, imma jekk qed tgħidli li l-Eurostat iddeċidew li xorta ...

IS-SUR ALFRED CAMILLERI: Id-dejn jittieħed bħala gross fil-pubblikazzjoni tal-Eurostat, u jniżżluh bħala Memorandum Item: Intergovernmental Lending in the Context of the Financial Crisis, u f'dan il-każ idaħħlu l-loan tagħna lill-Greċja, kif ukoll l-ammont tal-EFSF, id-debt re-routing.

F'din iċ-ċifra mhemmx shareholding.

Din jeħduha inkonsiderazzjoni meta l-Kummissjoni tiġi biex tassessja l-livell tad-dejn.

Dik kienet il-kjarifika li konna tlabna u li kienu kkonċedewlna.

Fil-każ tagħna, l-argument li dejjem ġibna kien li Malta għandha impatt kbir, għalkemm issa s-Slovenja għaddietna bi 3.3%.

THE CHAIRMAN: Meta l-Eurostat tikkwota l-persentaġġ tad-dejn as a percentage of GDP, dak qed jiġi inkluż, imbagħad jitneħħa meta l-Kummissjoni tqis il-livell tal-piż tad-dejn?

IS-SUR ALFRED CAMILLERI: Meta l-Kummissjoni tħares lejn il-piż tad-dejn, dak tieħdu inkonsiderazjoni u tikkwalifikah.

TONIO FENECH: Ma timponilekx li tnaqqas dak il-proporzjon, jekk mhux 'il fuq minn 60%.

Imma dak il-porzjon ma jinħadimlekx bil-kalkolu ta' kemm titnaqqas kull sena.

IS-SUR ALFRED CAMILLERI: Fil-one-twentieth rule irid jitnaqqas dejjem.

Id-differenza hi li ż-żieda fid-dejn ġejja mill-EFSF u, f'dak il-każ, hemm a big mitigating factor.

Kieku m'hemmx deficit, id-dejn jiżdied biss minħabba l-EFSF; imma hemm ċirkostanza differenti, fejn hemm deficit u d-dejn qed jiżdied.

KARMENU VELLA: Fir-realtà, l-ikbar impatt fuq pajjiżna huwa li, filwaqt li normalment niddejnu, u dak li niddejnu qed indawru u nkabbru l-ekonomija bih, dan id-dejn mhu qed jikkontribwixxi xejn għat-tkabbir ta' pajjiżna.

TONIO FENECH: L-Ewropa għandha bżonn l-istabbiltà biex l-ekonomija tikber.

Ma nistgħux inkunu daqshekk simplistiċi u ngħidu 'Malta biss'.

KARMENU VELLA: Differenza li elenkajt bejn l-ESM u l-EFSF kienet li, filwaqt li wieħed jimpinġi fuq id-dejn tagħna, l-ieħor ma jimpinġix.

IS-SUR ALFRED CAMILLERI: Jimpinġu għall-kapital biss, għax la investejna fl-ESM, il-kapital jidħol fid-dejn.

Għax jekk tissellef biex tinvesti ma jkunx hemm flus, imma l-għajnuna li tagħti l-ESM lis-self eċċ., dawk mhux bħall-EFSF, li jimpinġu fuq d-dejn.

THE CHAIRMAN: Tajjeb li ċċarajtha.

IS-SUR ALFRED CAMILLERI: Fil-każ tal-ESM, hemm benchmark ta' 11.4% bejn il-paid-in u s-subscribed capital.

Dan jinżamm 11.4%.

Imbagħad, hemm benchmark ieħor li l-paid-in capital mad-dejn tal-ESM ma jridx ikun inqas minn 15%.

Jiġifieri, jekk il-kapital imħallas bħala ratio tad-dejn tal-ESM jinżel inqas min 15%, allura jkun hemm talba għal kapital addizzjonali.

THE CHAIRMAN: Malta kif tirrankja mal-pajjiżi jekk nikkonsidraw l-ammont li qed nagħtu fuq iż-żewġ strumenti u l-persentaġġ tal-GDP tagħna?

IS-SUR ALFRED CAMILLERI: Fl-aħħar pubblikazzjoni, Malta kienet 3.1% bħala perċentwal tal-GDP.

THE CHAIRMAN: Jekk tikkomparah mal-Ġermanja?

IS-SUR ALFRED CAMILLERI: Il-Ġermanja qegħdin 2.4%.

THE CHAIRMAN: L-argument li Malta hija żgħira u qed tikkontribwixxi inqas fil-verità huwa kompletament bil-maqlub.

IS-SUR ALFRED CAMILLERI: F'dawn l-istituzzjonijiet, iktar ma tkun żgħir, iktar il-perċentwal ikun għoli.

Fil-fatt, issa s-Slovenja qabżitna u qiegħda 3.3%, u jekk naraw il-pajjiżi li huma relattivament żgħar, ukoll għandhom ratios kemm kemm ogħla.

Imma tagħna huwa għoli ħafna.

EDWARD SCICLUNA: Jiena ngħid bil-kontra tas-siġġijiet fil-Parlament, għax relattivament forsi għad-daqs tagħna, kien ikollna żewġ siġġijiet, imma llum għandna sitta, filwaqt li kieku kollox relattiv, il-Ġermanja kien ikollhom 200, minflok il-100 siġġu li għandhom illum.

F'dan il-każ, ħadmet kontrina.

IS-SUR ALFRED CAMILLERI: Meta ġejna għax-shareholding, fil-każ tal-ESM inħolqot capital key kemm kemm differenti.

Għal dawk il-pajjiżi li jikkwalifikaw għall-istructural funding, intuża l-istess benchmark tal-75%, imma fil-każ ta' dawk il-pajjiżi li – mhux f'dan il-perijodu finanzjarju, imma ta' qabel – kienu taħt il-75%, kien hemm perijodu ta' transizzjoni.

Fil-każ tagħna, sal-2020 se ngawdu minn dan il-perijodu, imma dawk it-€13-il miljun li mhux se nagħtu issa, irridu nagħtuhom dakinhar.

Din l-islide turi l-programmi li tħaddmu kemm mill-EFSF kif ukoll mill-ESM.

Il-kontribuzzjonijiet huma minn diversi sorsi, jiġifieri l-programm tal-Irlanda ma kienx kollu ffinanzjat mill-EFSF jew mill-ESM, imma kien hemm ukoll l-IMF, u kien hemm każijiet fejn kien hemm il-bilateral loans, bħal fil-każ tal-Greċja.

Fil-każ tal-Irlanda, mill-EFSF intużaw €17-il biljun, fil-każ tal-Portugall intużaw €26 biljun, fil-każ tal-Greċja kien hemm żewġ programmi ta' €144 u €139 biljun, fil-każ ta' Spanja €41 biljun, u fil-każ ta' Ċipru kien hemm programm ta' €9 biljun, imma ntużaw €4.7 biljun.

Fil-każ tal-Greċja, €144 biljun huma l-committed u ġew użati €139.9 biljun.

THE CHAIRMAN: It-total taż-żewġ programmi huwa ta' €144 biljun?

IS-SUR CHARLES ABELA: L-ewwel programm ġie kkanċellat, u l-fondi li ma ġewx użati, ġew użati fit-tieni programm.

IS-SUR ALFRED CAMILLERI: Issa, hawn sensiela ta' slides fejn kull slide turi l-programm b'xi dettalji saljenti inklużi.

Fil-każ tal-programm Irlandiż, dan kellu assistenza finanzjarja ta' €85 biljun, il-Portugall kellu assistenza finanzjarja ta' €78 biljun u, fil-każ tal-Greċja, kellu kważi €145 biljun.

Fil-każ tal-programm Spanjol, kellu assistenza finanzjarja ta' €100 biljun, u €9 biljuni fil-każ tal-programm Ċiprijott.

THE CHAIRMAN: Jidher li hemm koordinament kemm mal-IMF, kif ukoll ma' setturi l-oħra, minħabba li l-programm ikun equally spread.

IS-SUR ALFRED CAMILLERI: Il-programmi dejjem jinħadmu u jiġu evalwati mill-IMF, l-ECB u l-Kummissjoni, jew kif inhuma magħrufa t-Trojka.

Kull għajnuna għandha l-prezz tagħha, u l-ESM taħdem b'din l-istruttura li ġejja: base rate, commitment fee, service fee, u l-marġini tal-qligħ.

Fil-każ tal-EFSF, fejn jidħol dak li huwa creditor status, kulħadd huwa ndaqs.

Fil-każ tal-ESM, hemm il-preferred creditor status, fl-eventwalità li jkun hemm telf ta' dak li jiġi misluf.

Biex twaqqfu dawn iż-żewġ istituzzjonijiet, kif ukoll fil-każ tas-self bilaterali lill-Greċja, kellhom jgħaddu tliet liġijiet mill-Parlament Malti, waħda għal kull darba.

Kull pajjiż fiż-Żona Ewro huwa eleġibbli għal għajnuna jekk ikollu bżonnha.

Fil-każ tal-ESM, konna kkjarifikajna, anke permezz ta' ittri legali li kienu ġew annessi mal-Att, u konna ġibna l-garanzija li kull pajjiż, inkluż aħna, jekk Allaħares qatt – u jien ngħid Allaħares qatt – ikollu bżonn, jingħata l-għajnuna.

F'din l-islide qed naraw tabella dwar l-exposure ta' Malta lill-EFSF u l-investiment, u meta tħallas il-paid-in capital lill-ESM.

Fil-każ tal-EFSF, id-dejn li laqat lilna, kif ukoll is-self lill-Greċja, kien hemm total ta' €230 miljun, li jinkludi wkoll l-aħħar rapport mill-EFSF tat-23 ta' April 2014.

Minn meta ġiet ippubblikata l-istatistika tal-Eurostat għad-data li fiha ffinalizzajniha, din baqgħet għaddejja.

F'dawn ix-xahar u nofs, kien hemm ammont tal-EFSF li laqatna, u qiegħed ukoll irrapportat.

Meta naraw il-ħlas tax-shares tal-ESM, fl-2013 saru t-third u l-fourth instalments.

L-iskop kien li jiġi aċċellerat il-paid-in capital biex, kemm jista' jkun, l-ESM tilħaq il-maturità tagħha kmieni.

EDWARD SCICLUNA: Ir-riżorsi li ħarġu huma ta' 4.01%.

IS-SUR ALFRED CAMILLERI: Fiż-żewġ slides li jmiss hawn il-korrezzjoni temporanja tax-share capital tal-ESM kif spjegajt.

Bħala paid-in capital hemm €13.8-il miljun li se jitħallsu fl-2020, u l-pajjiżi li kienu taħt il-75% ngħataw perijodu ta' transizzjoni, u għandhom bħala deferred payment.

L-aħħar żewġ slides huma l-Bond Issuance tal-ESM u tal-EFSF li saru sal-lum, bid-dettalji finanzjarji ta' kull bond.

Dik kienet ħarsa estensiva għal dak li ġara f'dawn il-mekkaniżmi.

Ippruvajna nkunu kemm jista' ikun exhaustive għaliex, fil-verità, id-dettall huwa kbir.

THE CHAIRMAN: Sur Camilleri, tista' tgħaddilna kopja tal-lista ta' kemm hi l-contribution tal-pajjiż tagħna kkomparat ma' pajjiżi oħra?

IS-SUR ALFRED CAMILLERI: Dik l-informazzjoni qegħda f'waħda mill-islides.

Hawnhekk hawn ukoll kopja tal-iNewsRelease tal-Eurostat tat-23 ta' April 2014 dwar l-Excessive Deficit Procedure fejn jippubblikaw ukoll dak li laqat lill-pajjiżi.

EDWARD SCICLUNA: Bħala konklużjoni, u jekk ma jinbidel xejn, tista' tgħidilna kemm baqa' biex inħallsu instalments?

Jekk il-paid-in capital jibqa' dak li hu, fl-2020 irridu nħallsu €13.8 miljun, u fl-2014 u l-2015 mhu se nħallsu xejn?

IS-SUR ALFRED CAMILLERI: Jekk ma jkunx hemm deċiżjoni li l-paid-in capital jiżdied, l-EFSF għadha għaddejja u dan ifisser li, kull meta jinġibdu l-flus mill-EFSF u jkollna return b'mod regolari, jinċidi fuq id-dejn tagħna.

EDWARD SCICLUNA: X'inhuma d-diskussjonijiet fil-Banking Union?

L-ESM se tintuża biex jagħmel tajjeb bħala back stop għall-European Resolution Fund.

IS-SUR ALFRED CAMILLERI: S'issa għad m'hemmx dan it-tip ta' deċiżjonijiet, u m'hemm l-ebda qbil li l-ESM jintuża bħala back stop għall-gvernijiet u għall-banek.

Id-diskussjoni li semmejt kienet dwar jekk l-ESM tistax tintuża bħala direct capitalization, fejn hemm deċiżjoni mill-Kunsill tal-Ewropa, mill-Heads of State u mill-Gvern fil-Kunsill ta' Ġunju 2012.

Kienu saru ħafna diskussjonijiet.

Direct capitalization tfisser li ma jgħaddix mill-gvernijiet.

Issa, jekk ma jgħaddix mill-gvernijiet, ma jkunx hemm programm bil-kondizzjonijiet.

Id-diskussjoni għadha għaddejja, u għad m'hemmx qbil.

THE CHAIRMAN: Jekk hawn xi membri forsi jixtiequ jsaqsu xi domandi … L-Onor Tonio Fenech.

TONIO FENECH: X'qed naraw bħala viżibilità fil-programm, minbarra l-Portugall u l-Irlanda li ħarġu?

U x'inhi s-sitwazzjoni tal-Greċja?

IS-SUR ALFRED CAMILLERI: Fil-Greċja saret evalwazzjoni, ingħalqet u ngħataw it-tranche, imma l-programm u l-evalwazzjonijiet għadhom għaddejjin u għadhom miftuħa.

Hemm ħafna kondizzjonijiet, u qed jitwettaq ħafna mill-programm.

TONIO FENECH: Jidhirli li l-banek fi Spanja kien stmat li kellhom bżonn €100 biljun.

Kemm ittieħed u jekk hemmx il-ħsieb li jkompli jittieħed, jew jekk hux dak l-ammont finali li kellha bżonn Spanja?

IS-SUR ALFRED CAMILLERI: S'issa Spanja ħadet €41 biljun.

TONIO FENECH: Imma fid-diskussjoni x'qed jirriżulta, li se jieqfu u li m'għandhomx bżonn iktar?

Għax teknikament ħarġu mill-programm, għaliex kull ma kellhom bżonn kienu l-banek.

Jew żammew il-faċilità miftuħa?

IS-SUR CHARLES ABELA: Fl-1 ta' Jannar għalqet il-faċilità li jistgħu jiġbdu iktar.

TONIO FENECH: Jiġifieri, ma jistgħux jiġbdu aktar?

Il-facility tal-ESM għalqet fl-1 ta' Jannar ta' din is-sena.

TONIO FENECH: L-EFSF hija strument temporanju, imma tista' qatt tiġi taken over mill-ESM?

IS-SUR ALFRED CAMILLERI: Le, m'hemmx il-ħsieb.

Il-ħsieb hu li jħallu l-programmi li hemm jiġu phased out, u mbagħad jingħalqu.

KARMENU VELLA: Hemm pajjiżi, bħall-Greċja, li ħadu l-bilateral loans qabel ma twaqqaf l-EFSF, imbagħad reġgħu ħadu loans mill-EFSF.

F'dan il-każ, liema dejn se jibda jinqata' l-ewwel?

IS-SUR ALFRED CAMILLERI: Irridu nidħlu fil-maturità tad-dejn tal-Greċja, imma jidhirli li kien hemm diskussjoni fuq hekk fil-Parlament, u konna estendejniha u naqqasna l-interessi.

THE CHAIRMAN: Jekk m'iniex sejjer żball, għamilniha għal għaxar snin.

KARMENU VELLA: Hemm xi ħsieb li jsir xi tip ta' loan restructuring biex dawn it-tliet channels jiġu miġburin f'waħda?

IS-SUR ALFRED CAMILLERI: Le, s'issa m'hemm xejn.

S'issa d-diskussjonijiet huma fuq l-implimentazzjoni tal-programm, u fuq kemm hu effettiv l-implimentazzjoni tal-programm.

KARMENU VELLA: Peress li qed nitkellmu fuq l-ESM u li l-pajjiżi għandhom shareholding, investiment, eċċ., ir-returns qed ikunu pożittivi?

IS-SUR ALFRED CAMILLERI: Għalissa għandna audit report li hu kunfidenzjali; imma, kif jiġi approvat, jista' jiġi fil-Parlament.

Imma s'issa huwa pożittiv, iva.

KARMENU VELLA: Dawn il-mekkaniżmi twaqqfu biex jagħtu l-għajnuna f'każijiet ta' kriżi.

Jekk pajjiżi bħall-Irlanda, il-Portugall u l-Greċja, li issa ħarġu minn din il-kriżi, hemm xi ħsieb li dawn jintużaw bħala vitamini minflok mediċina?

IS-SUR ALFRED CAMILLERI: S'issa m'hemm l-ebda ħsieb ta' din in-natura. għax ir-remit tal-ESM huwa ċar, u biex jinbidel trid l-unanimità, għax huwa trattat intergovernattiv.

THE CHAIRMAN: Iktar bħala sigurtà milli ta' stimulus.

(Interruzzjoni)

IS-SUR ALFRED CAMILLERI: Ma jżomm xejn lill-pajjiżi membri li jiddiskutu, imma s'issa m'hemmx dak il-punt ta' emerġenza.

EDWARD SCICLUNA: L-istabbiltà finanzjarja, as a whole.

THE CHAIRMAN: Jekk m'hawnx iżjed mistoqsijiet mill-membri, f'isem il-Kumitat, Sur Camilleri, nixtieq nirringrazzjak ta' din il-preżentazzjoni.

Nirringrazzja wkoll lis-Sur Ivan Carl Saliba, kif ukoll lis-Sur Charles Abela, talli taw sehemhom fil-kumitat.

Mill-ġdid nirringrazzjakom tal-preżentazzjoni ferm utili li tajtu lil dan il-kumitat u naħseb li 'l quddiem ikun hemm żgur iktar opportunitajiet li niltaqgħu fuq affarijiet oħrajn.

Nirringrazzjakom.

AFFARIJIET OĦRA

THE CHAIRMAN: Inkomplu niddiskutu x'punti għandna npoġġu fuq l-aġenda għal-laqgħat li jmiss, kif ġie ssuġġerit wkoll mill-Onor.

Nixtieq nagħmilha ċara li fl-ewwel laqgħa konna diġà ddiskutejna x'suġġetti għandna npoġġu għad-diskussjoni f'dan il-kumitat, imma nħasset il-ħtieġa li nerġgħu nressqu xi punti oħra.

Kif għedt dakinhar, jiena m'għandi l-ebda problema li l-punti li tressqu intom jiġu diskussi.

Irid irressaq korrispondenza li rċieva l-Ispeaker mingħand il-kumpanija Virtù Ferries, fejn qed jilmentaw dwar preżentazzjoni li għamlu l-Kamra tal-Kummerċ lil dan il-Kumitat, u qed jitolbu sabiex jiġu mistiedna f'laqgħa tal-kumitat sabiex iressqu l-veduti tagħhom.

Safejn naf jien, f'dik il-laqgħa kont għamiltha ċara li konna se nitkellmu mal-istakeholders kollha f'laqgħat oħra.

Min-naħa l-oħra, m'għandi l-ebda problema biex nistiednu wkoll lil din il-kumpanija, ġaladarba talbu huma stess sabiex jiġu u jippreżentaw il-veduti tagħha.

Ma nafx jekk hawnx xi problema minn xi membru fil-Kumitat.

Fil-każ, nissuġġerixxi li nikkoordinaw ukoll meeting magħhom.

TONIO FENECH: Ma naħsibx li għandha tkun problema; imma, fil-laqgħa tal-Kumitat konna tkellimna wkoll fuq kemm hu importanti li nisimgħu wkoll il-pożizzjoni tal-gvern dwar kif qed iħares lejn din il-materja, u x'inhu jagħmel il-gvern biex jikkontrolla s-sitwazzjoni.

Filwaqt li ma nsibx oġġezzjoni li jkunu mistiedna l-Virtù Ferries, imma għandu jkun hemm ukoll preżentazzjoni min-naħa tal-Gvern, mid-Dwana, mis-Segretarju Permanenti u jgħidulna kif qed jikkontrollaw is-sitwazzjoni.

THE CHAIRMAN: Hekk hu.

Anzi aħna se mmorru pass oltre minn hekk, u se nitolbu lil dan il-kumitat sabiex iħejji rapport.

Il-preżentazzjoni tal-Virtù Ferries tmur lil hinn minn dik tal-Ministeru tal-Finanzi, fejn se jkunu qed jiġu mitluba sabiex iressqu jew jagħmlu preżentazzjoni ta' x'inhu jsir fuq din l-issue.

Jiġifieri, waħda ma jfissirx li teskludi lill-oħra.

EDWARD SCICLUNA: S'intendi l-affarijiet ma jmorrux hekk: tal-Virtù Ferries jiġu għax talbu laqgħa huma, u aħna għedna iva.

Imma, idealment ikun suġġett wieħed u jiġi kulħadd, jiġifieri jkun hawn il-Kamra tal-Kummerċ, kif ukoll il-Virtù Ferries – la nafu min huma d-dissenting opinions – u l-Gvern min-naħa l-oħra, bħalma qed jgħid l-Onor.

Fenech, u jitkellmu kollha.

Tkun laqgħa waħda fejn nidħlu fil-fond tas-suġġett u nipprovaw li, kemm jista' jkun, nisimgħu l-opinjoni ta' kulħadd.

Jekk ikun hemm bżonn żewġ laqgħat, nitolbu żewġ laqgħat; imma kemm jista' jkun, iż-żewġ partijiet ikunu flimkien.

Għandi wkoll xi opinjonijiet dwar it-timetable tal-Kumitat.

S'intendi, minn żmien għal żmien dejjem jinqalgħu affarijiet, u allura aħna għandna ninkluduhom.

Imma wasal iż-żmien li naraw daqsxejn il-kalendarju ekonomiku ta' pajjiżna, speċjalment fl-economic semester.

Il-Kummissjoni żżommhom id-dati, u l-economic semester huwa ċar daqs il-kristall: hemm it-tkabbir ekonomiku, ir-rapport, imbagħad f'Ottubru l-Gvern irid jagħmel il-pre-budget, u allura hemm kalendarju.

Illum ħarġu wkoll il-country-specific recommendations.

Dawn jidħlu fil-kalendarju tagħna, u aħna mbagħad nirranġaw il-laqgħat.

Irridu naraw liema huma l-iktar salient documents jew events li aħna ngħidu iva; dawn iridu jiġu quddiem il-Kumitat u niddibattuhom.

Imbagħad, s'intendi ,tibda timla'.

Naraw, pereżempju, meta l-Bank Ċentrali joħroġ ir-Rapport Annwali, li hi event importanti, u rapporti oħrajn simili.

Ma jfissirx li kull event irridu bilfors nagħmlu laqgħa dwarha, imma nibdew niġbru u nimlew b'affarijiet li joħorġu minn żmien għal żmien.

THE CHAIRMAN: Kif qed jissuġġerixxi l-Ministru tal-Finanzi, naraw li jinġabar economic calendar fejn ninkludu d-dati tal-Budget u xi dokumenti oħrajn tal-Kummissjoni Ewropea, speċjalment fejn ikollha x'taqsam Malta.

Anke rapporti bħal tal-Bank Ċentrali, u forsi ninkludu wkoll tal-MFSA u xi istituzzjonijiet oħra li taħsbu li għandna ninkludu.

TONIO FENECH: Jiena l-ewwel nett naqbel perfettament mal-Ministru.

Imma, il-punt li nixtieq inqajjem hu li teżisti timetable finanzjarja u, jekk irridu nkunu relevanti, għandna nimxu xi ftit jew wisq magħha, għax nispiċċaw niddiskutu affarijiet li jkun għadda ż-żmien minn fuqhom.

Fuq dan l-isfond, materja li nixtieq li tkun diskussa – u nittama li tkun item fuq l-aġenda li jmiss – hi proprju l-Economic Forecast tal-Kummissjoni, kif ukoll il-kwistjoni tal-qagħda tad-dejn, fejn tingħata spjegazzjoni dettaljata lil dan il-Kumitat dwar is-sitwazzjoni u d-diskrepanzi.

Dan l-aħħar, fil-gazzetti kien hemm ukoll rapport mid-Direttur Ġenerali tal-Uffiċċju Nazzjonali tal-Istatistika dwar tibdil li se jsir fil-mod kif tinħadem il-GDP.

Dan il-kumitat għandu jiġi aġġornat dwar it-tibdil fil-metodoloġija, fejn jidher li se jkollha xi impatt, u importanti li jkun hemm diskussjoni mal-Kumitat biex nifhmu x'bidliet se jsiru.

THE CHAIRMAN: Metodoloġija kif jinħadem il-GDP qed tgħid?

TONIO FENECH: Fir-rapport issemma li hemm xi bidliet li jridu jsiru. fejn jidħol kejl ġdid ta' numru ta' aspetti, inkluż anke ta' attività ekonomika, mhux neċessarjament legali.

Fil-fatt, issemmew il-prostituzzjoni u l-ekonomija s-sewda.

Importanti li jkollna preżentazzjoni teknika qabel wieħed jikkummenta dwar dawn it-tibdiliet.

THE CHAIRMAN: Jiġifieri qed tissuġġerixxi li l-Ministeru tal-Finanzi ...

TONIO FENECH: M'hemmx bżonn jiġu l-istakeholders kollha.

Peress li din hi issue teknika, naħseb l-Uffiċċju Nazzjonali tal-Istatistika għandu jippreżentaha.

KARMENU VELLA: Kien hemm anke kummenti ta' pajjiżi oħra dwar kif l-ekonomija s-sewda qed tikkontribwixxi għall-GDP tagħhom, u ssemmew ċertu setturi.

Imma li nafu hu li hemm kejl tal-pajjiżi kollha u, jekk m'iniex sejjer żball, il-kejl ta' Malta kien ta' madwar 26%.

Jiġifieri din se tkun tassattiva għall-pajjiżi kollha, jew se jintgħażel pajjiż?

TONIO FENECH: Għalhekk nixtieq li tingħata spjegazzjoni.

EDWARD SCICLUNA: L-ewwel nett, hemm affarijiet li jikkonċernaw l-ESA 2010, fejn anke nbidlet is-sistema gwida ta' kif titkejjel l-ekonomija fejn kemm il-United Nations, kif ukoll il-pajjiżi Ewropej, joħorġu l-istatistika tagħhom.

Qabel ma niġu għas-setturi llegali, ċertu kumpaniji li qabel Malta ma kenitx tkejjel il-GDP jew il-flows tagħhom issa ġew inklużi wkoll.

Bir-riżultat tal-ESA 2010, l-Ingilterra se tiżdied b'2%, għax il-militar u Research & Development ġew inklużi wkoll.

L-iktar li ġibdu l-headlines kienu żewġ setturi llegali partikolari, imma, minbarra hekk, hemm tibdil ieħor li bħala kumitat għandna nkunu familjari miegħu, għax se jiġi affettwat il-GDP tal-manifattura u tal-kumpaniji tan-negozju.

Bħala pajjiż, il-militar u l-R&D ma tantx laqtuna: imma hemm pajjiżi oħrajn li ġew milquta u jistgħu jgħadduna, għax kienu underestimated f'dan l-aspett.

Jiġifieri, din mhijiex xi ħaġa li aħna nżidu 1%, u ħaddieħor iżid 3%.

Iva, ta' min nistiednu lill-NSO biex jelenkaw it-tibdil li sar u li se jaffettwa l-GDP.

THE CHAIRMAN: Hija issue li għandna niddiskutuha malajr ovvjament in vista tal-Budget.

Jien nissuġġerixxi wkoll li l-laqgħa mal-Virtù Ferries għandna neħilsuha fl-ewwel opportunità, u naraw il-way forward min-naħa tal-Gvern.

Item oħra li għandha tiġi inkluża hi kif se tibda titkejjel il-GDP li hija ta' ċertu importanza.

Sadanittant inkunu lħaqna ġbarna l-kalendarju tal-istituzzjonijiet li semmejna qabel, u nkunu nistgħu nfasslu programm ilkoll flimkien.

Biex nagħmilha ċara, dan ma jeskludix li jekk tqum xi ħaġa urġenti, ma tkunx tista' tiġi diskussa quddiem il-Kumitat.

TONIO FENECH: Fl-aħħar laqgħa, l-Oppożizzjoni talbet għal preżentazzjoni dwar il-qagħda finanzjarja u d-diskrepanza tal-pajjiż.

Fl-opinjoni tiegħi, din għandha tkun skedata għal-laqgħa li jmiss, meta jkunu mistednin il-Virtù Ferries u l-NSO.

THE CHAIRMAN: Diskrepanza ta' xiex?

TONIO FENECH: Diskrepanza tad-deficit u tad-dejn.

EDWARD SCICLUNA: Dawn il-preżentazzjonijiet jistgħu isiru f'laqgħa waħda, fejn l-NSO jagħtuna tifsira dwar l-istock flow adjustment.

Naqbel mal-Oppożizzjoni li l-ispjegazzjoni tkun ċara, għax dawn il-mistoqsijiet kollha ma kenux isiru kieku l-inewsletter tal-NSO kienet ċara, għaliex l-istock flow adjustment huwa dokument uffiċjali dwar il-finanzi tal-pajjiż.

THE CHAIRMAN: Se nitlob ukoll lill-NSO sabiex, minbarra li tingħata spjegazzjoni ta' kif se tinħadem il-GDP, tagħti wkoll spjegazzjoni tad-diskrepanza li kienet ġiet ippreżentata bejn id-deficit u d-dejn.

TONIO FENECH: Jiena fhimt li d-diskrepanza mhijiex stock flow adjustment biss, imma hemm ammonti li l-gvern għandu jirċievi minn entitajiet.

Jiena ma nafx x'dettall jiġi mgħoddi lill-NSO; imma, jekk għandha d-disclosure ta' kollox, allura tajjeb li l-NSO tkun tista' tagħmel din il-preżentazzjoni.

Għalkemm jien xorta nippreferi li din il-preżentazzjoni tingħata mis-Segretarju Permanenti fil-Ministeru għall-Finanzi, għax hu responsabbli u mhux l-NSO peress li l-NSO tirrapporta biss.

Jistgħu jiġu msejħa t-tnejn, biex inkunu nistgħu nagħmlu d-domandi lil min nixtiequ.

EDWARD SCICLUNA: Il-kelma "diskrepanza" ġiet ivvintata mill-Oppożizzjoni għax l-istock flow adjustments ilhom jafu bihom għal dawn l-aħħar 25 sena, qegħdin fl-istatistika tal-pajjiż, jiġu ppubblikati kull sena, u din is-sena ġew ippubblikati bħas-snin ta' qabel.

EDWARD SCICLUNA: L-Oppożizzjoni qed jgħidulha diskrepanza, għax daħħluha f'moħħhom li jekk id-deficit ikun, pereżempju, ta' €200 miljun, id-dejn għandu jitla' b'€200 miljun.

Min qal hekk?

Aħna nafu li hemm financial flows li jżidu u jnaqqsu mid-dejn, over and above … Dan huwa l-istock flow adjustment.

La l-NSO irrappurtat hekk, u mhux il-Ministeru għall-Finanzi, allura jfehmuna huma kif waslu għalihom.

TONIO FENECH: Onor. Ministru, min jgħaddiha l-informazzjoni lill-Istatistika, mhux il-Ministeru għall-Finanzi?

THE CHAIRMAN: F'dan l-istadju għandu jkollna lill-NSO u jispjegawlna huma, ġaladarba hi statistika maħruġa mill-NSO.

Jekk imbagħad il-Kumitat ma jkunx kuntent bl-ispjegazzjoni li tagħtina l-NSO, imbagħad naraw the way forward ta' kif nistgħu nestendu l-affarijiet.

Imma ma naħsibx li għandna nkabbru ċertu affarijiet.

TONIO FENECH: Aħna nibqgħu nżommu r-riżerva tagħna.

Jekk il-Ministeru għall-Finanzi qed jibża' jispjega l-pożizzjoni tiegħu, m'għandniex problema, u we take note.

Imma aħna formalment qed nitolbu li ningħataw spjegazzjoni dettaljata.

Nista' nuża l-kelma "differenza", imma xorta nistenna tifsira mill-Ministeru għall-Finanzi.

Jekk iridu, l-NSO jistgħu jispjegaw l-pożizzjoni tagħhom; imma aħna lill-Ministeru għall-Finanzi irridu nisimgħu għax hu responsabbli mid-dejn u d-deficit ta' pajjiżna, u mhux l-NSO.

Dak huwa l-punt.

Jekk il-Gvern ma jridx jagħtina spjegazzjoni għax se tispjega l-NSO, nagħmlu d-domandi lill-NSO, imma fejn mhumiex kapaċi jirrispondu, issir laqgħa ieħor u jgħidulna l-Ministeru.

THE CHAIRMAN: Jiena hawnhekk mhux qed nirrappreżenta l-Gvern per se, imma, bħala Chairman ta' dan il-Kumitat, inħoss li l-mistoqsijiet għandhom jitpoġġew lill-NSO.

Imma dan ma jwaqqaf xejn li, jekk xi membru tal-kumitat ma jkunx kuntent bil-mistoqsijiet jew bit-tweġibiet li jagħtu l-uffiċjali tal-NSO, fl-ewwel laqgħa ta' wara, jiġu mgħajta l-entitajiet li hemm bżonn.

Imma, nerġa' nirrepeti biex inkun ċar, l-ewwel ejja nibdew bl-entità li ppubblikat l-istatistika.

TONIO FENECH: Mela aħna niġu biex noqogħdu naħlu s-seduti?

THE CHAIRMAN: Din mhijiex kwestjoni li "taħli", għax bejn ġimgħa għall-oħra mhux se tagħmel xi differenza.

MARIO DE MARCO: L-importanti li nkunu prattiċi.

Aħna mhux qed ngħidu li ma jiġux l-uffiċjali tal-NSO; imma, meta l-NSO jagħtuna l-preżentazzjoni, jkun preżenti wkoll is-Segretarju Permanenti, għaliex qed nantiċipaw li se jkun hemm mistoqsijiet li jkollhom bżonn kjarifika.

Il-loġika u l-prattiċità tgħid li, filwaqt li l-mistoqsijiet jiġu mwieġba mill-NSO, imma s-Segretarju Permanenti jkun preżenti għal qualsiasi kjarifika li jkun hemm bżonn.

Ma naħsibx li tkun problema biex is-Sur Camilleri jkun preżenti meta jsiru l-mistoqsijiet lill-NSO.

EDWARD SCICLUNA: Jiena m'għandi problemi ta' xejn li jkunu mistiedna dawn iż-żewġ entitajiet fejn, min-naħa tal-Gvern, bħala finanzjament pubbliku hemm it-Teżor – li huwa l-cash register – u li dak li jidħol jgħaddihom lill-NSO biex imbagħad jiġu ppubblikati.

M'għandi l-ebda oġġezzjoni li jkun hawn l-uffiċjali tat-Teżor meta jagħtu l-preżentazzjoni tagħhom l-NSO.

Li qed ngħid hu li din hija riflessjoni tal-finanzi tal-Gvern, u jekk hemm xi mistoqsija, kif u għalfejn żdiedet b'20 jew bi 30, l-uffiċjali tal-Istatistika jew tat-Teżor ikunu jistgħu jagħtu r-risposta tagħhom.

TONIO FENECH: Naqblu.

THE CHAIRMAN: Aħna se nkunu qed nitolbu lill-NSO biex jagħtuna preżentazzjoni, filwaqt li nitolbu wkoll lid-DG tat-Teżor biex ikun preżenti biex, jekk xi membri jkunu jridu jagħmlu xi mistoqsijiet f'dan ir-rigward, ikun jista' jirrispondihom ukoll min-naħa tat-Teżor.

Qbilna lkoll fuq dan il-punt?

Ma jidhirx li hawn iktar kummenti.

L-aġenda hi eżawrita.

Nirringrazzjakom tal-preżenza tagħkom hawnhekk, u naġġornaw għal-laqgħa li jmiss.

Fit-8:00 p.m., il-Kumitat aġġorna għal data li għandha tiġi kkomunikata aktar tard.


KUMITAT PERMANENTI DWAR L-AFFARIJIET EKONOMIĊI U FINANZJARJI

LAQGĦA NRU.

It-Tnejn, 2 ta' Ġunju, 2014

Il-Kumitat Permanenti dwar l-Affarijiet Ekonomiċi u Finanzjarji ltaqa' fil-Palazz, il-Belt Valletta, fis-6:40 pm.

L-Onor.

Silvio Schembri, President tal-Kumitat, ippresjeda.

PREŻENTI

Il-Ministru għall-Finanzi l-Onor.

Edward Scicluna, l-Onor.

Il-President tal-Kumitat qal it-talba.

Il-Minuti tal-Laqgħa Nru. 7 li saret fit-12 ta' Mejju, 2014 kienu konfermati.

Il-President tal-Kumitat għarraf lill-Membri li kien irċieva din il-korrispondenza mill-Modelling and Research Office tal-Bank Ċentrali ta' Malta:

L-OPERAT TAL-MEKKANIŻMU U TAL-FAĊILITÀ GĦALL-ISTABILITÀ FINANZJARJA EWROPEA, SKONT L-ATT DWAR IL-PARTEĊIPAZZJONI U L-GĦOTI TA' APPOĠĠ GĦALL-ISTABILITÀ FINANZJARJA SKONT IL-MEKKANIŻMU TA' STABILITÀ EWROPEA (KAP 523).

Il-Kumitat stieden lis-Sur Alfred Camilleri, Segretarju Permanenti fil-Ministeru għall-Finanzi biex jagħti preżentazzjoni fuq is-suġġett.

Is-Sur Camilleri ta' preżentazzjoni ntitolata:

Waqt id-diskussjoni s-Sur Camilleri ppreżenta lill-Kumitat:

Wara l-preżentazzjoni, il-membri preżenti staqsew il-mistoqsijiet tagħhom lis-Sur Alfred Camilleri.

Ħa sehem ukoll is-Sur Charles Abela, Senior Financial Analyst mill-Ministeru għall-Finanzi.

Kien hemm preżenti s-Sur Ivan Carl Saliba, Director (Research Office).

AFFARIJIET OĦRA

Il-President tal-Kumitat informa lill-membri dwar korrispondenza li kien irċieva l-Ispeaker, fejn il-kumpanija Virtu Ferries Ltd qed tilmenta dwar preżentazzjoni illi l-Kamra tal-Kummerċ kienet tat lill-Kumitat.

Il-Kumitat qabel li fil-laqgħa li jmiss, rappreżentanti tal-Virtu Ferries jiġu mistiedna biex jippreżentaw il-veduti tagħhom.

Wara suġġeriment mill-Ministru tal-Finanzi, il-Kumitat qabel li għandu jinġabar economic calendar kemm dak lokali kif ukoll tal-Kummissjoni Ewopreja biex il-kumitat ikun jista' jippjana l-laqgħat u jiddiskuti suġġetti relevanti.

Fuq talba tal-Onor.

Tonio Fenech, il-President tal-Kumitat ippropona li fil-laqgħa li jmiss, għandha ssir preżentazzjoni mill-Uffiċċju Nazzjonali tal-Istatistika dwar tibdil li se jsir fil-metodoloġija ta' kif tinħadem il-GDP.

Fit-7:55 p.m. il-Kumitat aġġorna għal data li għandha tiġi kkomunikata aktar tard.

SKRIVANA TAL-KUMITAT

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT PERMANENTI DWAR L-AFFARIJIET tal-familja

AVVIŻ

Laqgħa Nru 5

It-Tlieta, 03 ta' Ġunju 2014 fis-6.30 p.m.

L-Onor.

Anthony Agius Decelis, President tal-Kumitat Permanenti dwar l-Affarijiet tal-Familja, javża li l-Kumitat se jiltaqa' nhar it-Tlieta, 03 ta' Ġunju 2014 fis-6:30 p.m. fil-Kamra tal-Kumitati fil-Palazz il-Belt b'din l-aġenda:-

Affarijiet oħra.